b"\n_START_ARTICLE_\nGabes\n_START_PARAGRAPH_\nGab\xc3\xa8s (arabsko Qabis, \xd9\x82\xd8\xa7\xd8\xa8\xd8\xb3) je eden izmed pomembnej\xc5\xa1ih tunizijskih governoratov, obalna oaza in mesto v jugovzhodni Tuniziji ob Gabe\xc5\xa1kem zalivu. Ocenjena populacija leta 2003 je 90.000 ljudi.\n_START_SECTION_\nZgodovina\n_START_PARAGRAPH_\nGabes je bil pomembno mesto v sklopu nekdanje Kartagine. Po drugi punski vojni v 2. stoletju pr. n. \xc5\xa1t. je pri\xc5\xa1lo pod rimsko oblast z novim imenom Tacape._NEWLINE_Prelomna to\xc4\x8dka za mesto je bilo osvajanje Arabcev v 7. stoletju n. \xc5\xa1t. Mestu je takrat zavladal Sidi Abou Loobaba Al'Ansarey ter za\xc4\x8del njegovo prenovo._NEWLINE_Leta 1881 je mesto skupaj s celotno Tunizijo pre\xc5\xa1lo v francoski protektorat. V dana\xc5\xa1njem \xc4\x8dasu med prebivalci mesta velja, da so Judje - mestna manj\xc5\xa1ina, ki je sicer u\xc5\xbeivala vse svoje pravice in ugled - odigrali pomembno vlogo glede padca mesta in sodelovanja z okupatorskimi francoskimi silami._NEWLINE_V drugi svetovni vojni, leta 1940, je mesto zavzela nem\xc5\xa1ka vojska. Britanske oboro\xc5\xbeene sile so mesto zatem osvobodile leta 1943, pri \xc4\x8demer je pri\xc5\xa1lo do ostrih spopadov - mesto je bilo delno poru\xc5\xa1eno. Oblast pa je zopet prevzela Francija ter po koncu vojne leta 1945 pri\xc4\x8dela temeljito obnovo.\n_START_SECTION_\nGeografija\n_START_PARAGRAPH_\nGabes le\xc5\xbei v jugovzhodnem delu Tunizije ob gabe\xc5\xa1kem zalivu. Meji na governorat Sfax na severu, governorata Kebili in Sidi Bouzid na zahodu, governorat Medenine na jugu in Sredozemsko morje na vzhodu._NEWLINE_Governorat Gabes vklju\xc4\x8duje ve\xc4\x8d manj\xc5\xa1ih mest: Matmata, Nova Matmata, Hamma, Matwiya, Ghanoosh, Mareth, Menzel el-Habeeb in Widthreff._NEWLINE_Obmo\xc4\x8dje zaznamuje zna\xc4\x8dilno sredozemsko podnebje z nekoliko nadpovpre\xc4\x8dno vro\xc4\x8dimi poletji. Na tem mestu se sicer stikajo obala, gorovje ter pu\xc5\xa1\xc4\x8davske planjave, samo mesto pa stoji v oazi palmovcev.\n_START_SECTION_\nGospodarstvo\n_START_PARAGRAPH_\nGabes je eno pomembnej\xc5\xa1ih gospodarskih in industrijskih sredi\xc5\xa1\xc4\x8d Tunizije. Osrednje industrije so cementna industrija, pridelava kemikalij, pridelava opeke in naftna industrija._NEWLINE_Hitro razvijajo\xc4\x8da se industrija z vse ve\xc4\x8djim \xc5\xa1tevilom proizvodnih obratov v zadnjem \xc4\x8dasu povzro\xc4\x8da vse huj\xc5\xa1o onesna\xc5\xbeenost obmo\xc4\x8dja, tudi znamenite gabe\xc5\xa1ke pla\xc5\xbee. Zaradi tega je tunizijska vlada v zadnjih letih sprejela programe za nadzor nad onesna\xc5\xbeevanjem mesta.\n_START_SECTION_\nTurizem\n_START_PARAGRAPH_\nMesto Gabes slovi po svojih tradicionalnih souqhih, kjer so kupcem na voljo najrazli\xc4\x8dnej\xc5\xa1e za\xc4\x8dimbe od \xc5\xbeafrana do zna\xc4\x8dilne tunizijske peko\xc4\x8de arise, pa tudi kana in di\xc5\xa1ave. Prav tako je znana gabe\xc5\xa1ka riviera, ki jo \xc5\xa1e posebno krasi pla\xc5\xbea Lemawa. Ob tej naj bi bila v prihodnosti po vladnih na\xc4\x8drtih zgrajena turisti\xc4\x8dna cona._NEWLINE_Najbolj pomembna turisti\xc4\x8dna to\xc4\x8dka governorata Gabes je naselje Matmata, in sicer zaradi svojih trogloditov. Zraven tega se je mo\xc4\x8d naslajati nad veli\xc4\x8dastno gorsko pokrajino, ki je med drugim znana kot prizori\xc5\xa1\xc4\x8de snemanja prve epizode filma Vojna zvezd."